b'\n_START_ARTICLE_\nJohannes Wiese\n_START_SECTION_\nVoja\xc5\xa1ka kariera\n_START_PARAGRAPH_\nV vojsko je Johannes Wiese vstopil leta 1934, ko je postal \xc4\x8dastni\xc5\xa1ki kadet v 6. pehotnem polku._NEWLINE_V Luftwaffe je vstopil leta 1936 s \xc4\x8dinom Oberf\xc3\xa4hnricha (vi\xc5\xa1ji prapor\xc5\xa1\xc4\x8dak). \xc5\xa0olal se je za letalskega opazovalca, oktobra leta 1939 pa je za\xc4\x8del s te\xc4\x8daji za pilota lovskega letala. Junija 1941 je bil poslan v poveljstvo lovskega polka (nem\xc5\xa1ko: Stabschwarm) JG 52 na vzhodni fronti, kjer je deloval kot adjutant poveljnika enote. Tam je 23. septembra dosegel svojo prvo zra\xc4\x8dno zmago, ko je sestrelil sovjetski lahki bombnik Ilju\xc5\xa1in DB-3. 15. junija 1942 je postal poveljnik druge eskadrilje JG 52, do takrat pa je nanizal \xc5\xbee sedem zra\xc4\x8dnih zmag in si tako potrdil naziv letalski as ter postal specialist za sestreljevanje sovjetskih juri\xc5\xa1nikov Ilju\xc5\xa1in Il-2. Do konca vojne jih je sestrelil kar 70, ve\xc4\x8d kot polovico vseh svojih zmag._NEWLINE_Svojo 25. zmago je dosegel 29. septembra 1942, 50. pa 25. decembra istega leta. 5. januarja 1943 je bil stotnik Wiese za svojo 53. zra\xc4\x8dno zmago odlikovan z vite\xc5\xa1kim kri\xc5\xbecem. Nagrajen je bil tudi z dopustom, tako, da se je na fronto vrnil \xc5\xa1ele konec aprila 1943. Nadaljeval je z letenjem in do 7. junija nanizal \xc5\xbee 75 zmag v zra\xc4\x8dnih dvobojih. 5. julija 1943 je v enem dnevu sestrelil kar 12\xc2\xa0\xc2\xbb\xc5\xa0turmovikov\xc2\xab\xc2\xa0v bojih nad trikotnikom Orel - Kursk - Belgorod, takrat pa je bil tudi sam prvi\xc4\x8d zadet in je moral zasilno pristati._NEWLINE_Svojo 100. zmago je dosegel 17. julija v boju nad obleganim mestom Kuban, kjer je dobil nadimek \xc2\xbbKubanski lev\xc2\xab. 125. zmago je dosegel 28. oktobra, 13. novembra 1943 pa je postal poveljnik prve skupine, I./JG 52. 2. marca 1944 je bil odlikovan s hrastovimi listi k vite\xc5\xa1kemu kri\xc5\xbecu (418. dobitnik) za dose\xc5\xbeenih 133 zra\xc4\x8dnih zmag._NEWLINE_19. maja je bil ranjen in umaknjen z boji\xc5\xa1\xc4\x8da. 11. junija 1944 so ga premestili za in\xc5\xa1truktorja v [\xc5\xa1olo poveljnikov lovskih oddelkov._NEWLINE_Oktobra 1944 je bil Wiese preme\xc5\xa1\xc4\x8den v poveljstvo lovskega polka JG 77, 1. decembra istega leta pa je bil povi\xc5\xa1an v majorja in imenovan za poveljnika polka (Geschwaderkommodore) JG 77. 25. decembra 1944 je moral, po spopadu z britankimi lovci Supermairne Spitfire nad Porurjem, izsko\xc4\x8diti iz svojega zadetega lovca Messerschmitt Bf 109 G-14. Izsko\xc4\x8dil je na vi\xc5\xa1ini 9.000 metrov, vendar se je njegovo padalo odprlo \xc5\xa1ele 80 metron nad tlemi. Zaradi trdega pristanka se je resno po\xc5\xa1kodoval in do konca vojne ni ve\xc4\x8d mogel leteti._NEWLINE_Decembra 1945 so ga aretirali ameri\xc5\xa1ki vojaki in ga kasneje izro\xc4\x8dili Sovjetom. Ti so ga zaprli in ga iz zapora izpustili \xc5\xa1ele leta 1950. 1956 se je reaktiviral v prenovljeno Luftwaffe. Upokojil se je 30. novembra leta 1970 s \xc4\x8dinom podpolkovnika._NEWLINE_Johannes Wiese je sodeloval v 480 nalogah, in dosegel 133 potrjenih zra\xc4\x8dnih zmag, \xc4\x8deprav je sam prijavil \xc5\xa1e dodatnih 75 zmag, ki pa niso bile priznane. V svoji karieri lovskega pilota je moral petkrat zasilno pristati.'